Die Boland is nou nat genoeg. Baie dankie. - INK - INK Die Boland is nou nat genoeg. Baie dankie. - INK
Titel: Die Boland is nou nat genoeg. Baie dankie.
Datum gepubliseer: 11 Augustus 2019 Aantal woorde: 131 181 Kere gelees ♥2
Ek wens ek kon die reën beveel
om te val oor die Karoo –
daar waar geen mens of dier nog glo
dat die water weer sal vloei nie,
daar waar stof en sand hul brood is,
waar wanhoop (soms) oneindig groot is,
waar die lammers vrek
en als wat leef en beef wil trek
na groener weiding,
na waar geen gras of bos meer groei nie,
geen kraan ’n druppel bloei nie
en die hemel vir ’n jaar lank net kan blou.
Kon ek maar vir die wolke
oë aan hul gesigte plak –
om self te kyk en self te sien;
hul ooswaarts stuur en noord en suid
– verweg uit dié geweste uit.
Dalk sou hul dán die nood gewaar
en riviere oor die dorsland baar.